Jamita Minggu Seksagesima, 7 Pebruari 2021: "Jahowa do Hagogoonta" (Jesaya 40: 27-31) Pelita Batak Online\nJamita Minggu Seksagesima, 7 Pebruari 2021: "Jahowa do Hagogoonta" (Jesaya 40: 27-31)\nMinggu, 07 Februari 2021 06:38:00\nPinatolhas ni Pdt Dr. Robinson Butarbutar\nDi tongatonga ni hajolmaon, adong do opat horong taringot tu panghaporseaion di hagogoon ni Debata na Mangolu i. Naparjolo, i ma nasida na so manghaporseai na adong do Debata Nasasada i, jala ala ni i ndang sihataan songon dia hagogoon ni Debata Jahowa I di portibion nang di ngoluna marsasadasada dohot marsasabangso. Jolma i sandiri do na mangurus ngoluna dohot portibion. Hagogoon dohot hapistaran ni jolma i do dipangasahon.\nNapaduahon, i ma nasida na manghaporseai na di diri ni angka debata na binahen ni jolma i do hagogoon ni Debata na sadadasa i tarida. Ala ni i tu angka i ma nasida mangido hagogoon. Sian sada tingki tu tingki na asing, manang sian sada ingangan tu ingangan na asing marasing do hataridaan ni angka i. Di era Revolusi Industri na paopathon dohot na palimahon na godang mamangke Ilmu Pengetahuan Teknologi, dohot do angka teknologi i dihaposi gabe singkat ni Debata na sasada i. Ala dipaneang teknologi i do ulaon na dokdok ni jolma i, gabe dohot ma disomba angka i. Napatoluhon, i ma na manghaporseai na adong do Debata, alai ndang pos rohana na tarbahen Debata na sun gogo i do mangalehon gogo tu jolma on asal ma dihaposi Debata. Dihaporseai do nian na adong Debata, alai ndang adong panghorhon ni haporseaonna i tu hagogoon ni Debata di ngoluna. Napaopathon, i ma na manghaporseai na marhagogoon do Debata, jala tarbahen Debata na gogo na so marnaloja jala na so dung mandate i do hagogoon tu angka na manghaposi hadirion dohot hagogoon ni Debata Jahowa i. Angka na songon i haporseaonna, masa do di ngoluna hagogoon ni Debata nang pe sian hajolmaon ndang tarbahensa be margogo siala marragam sibonsiri, isara umur na lam matua, sipanganon dohot siinumon na hurang bergizi, siala ni halojaon ni pamatang, siala ni parungkilon panghilalaan dohot roha, nang siala ni angka na masa di humaliang ni jolma i.\nHorong na paopathon i do pinatolhas ni Debata marhite panurirang Jesaya tu sada bangso naung maheu panghilalaanna ala tarbuang, na manghilala na so dipatupa Debata uhumNa tu nasida. Dipasahat Debata i tu nasida asa unang mabiar nasida, alai baliksa marhaposan tu Debata. Debata mandok: Molo dihaposi sasahalak Ibana, sasada Debata na marhagogoon i, tarbahen Debata do mangalehon gogo tu ibana, nang uju gale ibana: "Alai angka na marhaposan tu Jahowa maruli hagogoon mardapotdapot, gabe marhabong ni lali laho manaek. Marlojongi nasida ndang olo loja, mardalani nasida ndang olo mandate" (Ayat 31). Ndang sahali ibana maruli hagogoon i. Alai mardapotdapot.\nSada haporseaon na mansai bagas jala togu do haporseaon na songon i. Di ginjang ni haporseaon na somal do on. "Boi do tuat, saor, tarsagi hagogoon ni Debata tu na manghaposi Ibana."\nI do na masa tu ngolu ni si Simson di tongatonga ni paraloonna maradophon angka parhuaso dohot hagogoon ni halak Filistim naung mangarahut ibana tu di holangholang ni tiang partunggul. Joujou ma ibana tu Jahowa ninna ma: "Ape Tuhan Jahowa! Sai ingot ma ahu, jala pargogoi ahu nanggo sahali on dope, ale Debata, asa hutubalhon sahalinari matangku na dua I tu halak Philistim... Laos digogo ma mangonjar, gabe runggang ma bagas I manipa angka induk I ro di luhut halak angka na di bagasanl gabe tumorop angka na mate binununa di hamamatena i sian angka na binununa tagan di ngoluna" (Panguhum 16: 18, 30b). Songon i do hata haporseaon ni apostel Paulus uju di bagasan hurungan di kota Rom ibana ala ni mamaritahon Kristus: Filippi 4: 13, "Saluhutna do tarpatupa ahu marhitehite Ibana na margaogihon ahu."\nNang uju marsahit ibana, dung tolu hali ibana mangido asa dipamalum Tuhanta ibana sian sahit na adong di pamatangna, manurathon tu ruas ni huria na di kota Korint, na marnida Silang ni Kristus i ndang be songon hagogoon ni Debata, alai halageon ni Debata: "Tuk do asi ni rohangKu di ho, ai di hagaleaon do sun timbul hagogoon" (2 Kor 12: 9). Patudos Epesus: 6: 1, "Dungkon ni i, gabe togu ma rohamuna di bagasan Tuhan i dohot di bagasan hagogoonNa na togu i.\nI ma angka contoh ni hinasintong ni hata ni Debata na pinasahatNa tu halak Israel uju di bagasn hagaleonnasida: "Dais do hagogoon ni Debata tu angka na marhaposan tu Ibana."\nRa di pardalanan ni ngolu nang ulaon ni angka na marhaposan tu Debata di portibion, ndang holan di tongatonga ni bangsoNa songon na hinatindangkon ni angka panurat ni angka buku nang surat na di Bibelta i, alai dohot do di pardalanan ni ngolu ni manang ise na marhaposan tu Debata di tongatonga ni marsasahalak ndang marsasabangso di portibion sian sada sundut tu sundut na asing. Di tongatonga ni ngolunta marsadasada pe songon i do. Songon i do isarana na hupanghilalaan di bona ni taon 2005, dung mansai loja pamatangku siala ni na manghobasi na ringkot tu pangurupion tu angka korban ni Tsunami di Banda Aceh di ujung ni bulan Desember 2004 i. Uju i mansai gale hulilala. Loja situtu. Di sada ari uju i di jabu na huingani hami di Medan, masuk ma ahu tu kamar perpustakaanku. Disi ma martangiang ahu. Hupangido gogo tambahan sian Debata, asa boi huuduti ulaonku manarihon angka korban Tsunami. Dung hupaujung tangiangku, migor hupanghilalahon do gogo tambahan dilehon Debata tu ahu. Lam porsea ma ahu tu hagogoonNa i.\nDi ngolumuna marsadasada pe angka ruas ni Huria Kristen Batak Protestan nunga dihaposi jala dipanghilalalhon hamu na songon i. Jalan dang holan sahali, alai mardapotdapot.\nAdong do hutanda sahalak lulusan SMA na juara umum ibana di ujung ni parsikkolaanna. Ala songon i pistarna dipangasahon ibana ma hapistaranna laho mangalului ingangan kuliah na denggan. Ndang dipangasahon ibana Debata marhite tangiang. Talu ma antong. Alai dung di ujian na mangihut dipangido Ibana asi ni roha ni Debata mandongani ibana mandohoti ujian masuk, lulus ma ibana. Dipatau Debata ibana, mandongani hapistaranna. Alai boasa ma nuaeng hata ni Debata na songon i mamanghulingi hita ganup di partingkian on?\n(a) Suraon do ala nunga lam moru panghaposianta di hagogoon ni Debata na so olo loja dohot na so olo mandate i, jala pargogoonNa do na manghaposi Ibana?\n(b) Suraon do nunga gumodangan hita marsigantung tu angka sipanganon, siinumon, dohot angka vitamin na boi mamargogoihon hita, sian na marsigantung tu hagogoon ni Debata na buas palumehon hagogoon tu hita asal ma tahaposi hagogoonNa di portibion dohot di ngolunta on?\nRa ndang adong sian hita penduduk di portibion di partingkian Covid 19 on na mandok ndang susa ngoluna binahen ni Covid 19 on. Sude hita nunga satolop mandok na ingkon mar-5M hita mangadopi harararat ni penyebaran ni Virus on. Jala las rohanta nunga dibonai bangsonta manjalo suntikan Vaksin Covid 19. Alai, hamu angka dongan, so tung lupa hita manghaposi hagogoon ni Debata di partongtanganta mangandopi Covid 19 on, uju nunga sahat virus i tu hita, uju marubat, nang uju manjagai dirinta sian hasasahat ni Covid 19 i. Lam pos ma rohanta di hagogoonNa. Tahaposi ma i di ganup rumang ni perjuanganta di ngolunta ganup ari, mangalo na jat, patupa na denggan, termasuk ma di na tapatupa di HKBP di taon on ulaon Pahinsat Hatauon Marhobas (Pemberdayaan) laho patupa haubaon (transformasi ) ni ngolua na ulaon ni HKBP mamungka taon on, songon i nang paluahon Dana Pensiun HKBP sian hagogogotan mangadopi utang na balga. Amen.\nOleh: Pdt Dr. Robinson Butarbutar, sian Parsameanta, STT-HKBP PematangsiantarHamu angka dongan angka na porsea di ulaon ni Debata di tongatonga ni ngolunta. Sian na mamungka di bortian ni dainang


Home » sermon » Lukas 7:11-17\nSitaonon na borat jala ngotngot dijolma na mangolu ima sinirang ni 'hamatean'. Lumobi molo na monding i, nahinaholongan tumpuan di lasni roha, pencari nafkah, kebanggaan ala memegang sebuah jabatan dll. Sai holan na tumatangis do on maol apulan songo ni ma namasa di turpuk jamita on, secara khusus disurat hon injil si lukas ima : Sahalak naposo anak sasada ni ina naung mabalu, naeng laho manghubur tu tanoman, nungga sahat di bahal ni huta i, pajumpang dohot rombongan ni Jesus ( Rombongan hangoluan pajumpang dohot rombongan hamatean ). Namasa on dihuta Nain, ima na diperbatasan Galilea dohot Samaria hurang lumobi 10km sabola selatan Nazaret.\nRombongan ni Jesus dohot angka natorop na mangudurhon Jesus, pajumpang dohot rombongan siusung bangke. Marhite huaso hagogoon ni Jesus dohot ala asini rohaNa marnida sada ina nasae tumatangis, manangisi anakhonna na lagi dihallung laho manghubur tu udean. Alani rasa empati dohot asi ni roha gabe dipasulon Jesus do rombongan siusung bangke, jala ingkon pasision dalan asa jumolo iringiringan i mamolus, songon penghormatan terakhir. Jesus dang paloas rombongan ni siusung bangke mamolus boti. Maras roha ( tergerak hati ) ni Jesus Mangalehon asi ni roha tu ina na sai tumatangis.\n'Unang ho tangis (ay.13). Ido hata apul apul sian Jesus tu ina na sai tumatangis i, ndang manigor tu keranda ni bangke 9i di jonohi Jesus, alai jumolo do inanta i di apuli, nangpe sumber ni sitaonon ala ni hamatean. Pangantoion ni Jesus marhite sada apaul apulna mangalehon sada perobahan ima sian partangisan gabe enghel, arsak gabe las niroha. Ai molo sae arsak do manggohi roha tontu maheu situtu do, gale nang pamatang, arsak i sai songon burbur ni hau do sai manegai, sogo ni do molo sai lohot arsak ni roha nang pikkiran gabe songon sada bakteri na maol pamateon. Di dapothon Jesus ma batang i laos didokhon ' O doli doli hudok ma tu ho hehe ma ho'. Hundul ma ibana manghata i laos dipasahat Jesus tu inana ( ay. 14-15). Tolu pandohan na marsahala na haruar sian Jesus mambahen harhar ihotihot ni arsak, hamatean dohot talu iring iringan ni hamatean. Huaso ni Jesus patar disi, jala rombongan ni hangoluan na ma natarida, ala naung talu hamatean dibahen Jesus i. Hamatean dang tuk mangambati asi ni roha na sian Jesus, ai ibana pasuang hangoluan i (pat pilp 1:21 'Kristus do hangoluan di ahu' ). Anggo jolma laho paujunghon masalah bertele tele. Istilah ikan lele, ikan mujahir.. jangan bertele tele langsung cair. Las ni roha ni angka na porsea i tu Jesus ima naso boi sirangon ni hamatean nang angka na tinompa angka namarholong ni roha di Jesus Kristus ( Rom 8:38-39).\nHata na lombok do sian Jesus laho mangapuli ina na marsak, dang di songgak, dibadai, alai tung soara na gok holong dohot asini roha dipasahat angka nahinaholongan ni Jesus dang di pasombu sai tumatangis, molo pe ngolutta diportibi on jatuh berdiri ali gumodang do hita berdiri ala asini roha sian Tuhan i. Ditopot Jesus hita tu portibion asa mangolu, songon na pinatupa na pangoluhon anakhon ni ina na mabalu i. Naeng aha do respon sian hita songon odoran na mangihuthon Jesus i natorop marnida pinatupa ni Jesus, gabe hatahutan, jala dipuji nasida ma Debata. Huhut ma diparhatopot , paboa panurirang bolon do hape Jesus. Tarsunggul ma diroha nasida na masa di Padan Na Robi na pinatupa ni panurirang Elia dohot Elisa, pangoluhon na mate ( 1 raja 17:17-24 ; 2 Raja 4:18-37 ). Jadi Jesus i, panurirang na bolon, jala mesias, Sipalua songon na hinaporseaan ni Jahudi Elia dohot Elisa. Marhite tanda halongangan i gabe dipuji nasida ma Debata, sar ma tu sude barita haluaon na sian Jesus Kristus.\nSai manatap do mata ni Jahowa tu angka partigor, jala pinggol na tu angguk nasida.(pslm 34:16 ; 1 Pet 3:12 ). Holong ni Jesus Kristus do mangalehon asiniroha tu angka haholongan Na, na tangis na mardangol, asa sumuang las ni roha i ( pat.BE.no.520:1 ' Partangisan do hape....'). Asa holan dibagasan Jesus do jumpang lasniroha na manontong, jala ibana do pasohon ilu ilu sian mata ni angka na tumatangis, ala parsorion pinarsorihonna, pangoluhon na mate. Antong tapuji ma Debata dingolunta, margogo ma hita marpanindangion.\nDi posting oleh : Unknown Update pada : 8:06 PM


Mangadopi Halak na Dipabali sian Huria | Holong ni Debata\nMangadopi Halak na Dipabali sian Huria\nMansai lungun do roha molo sahalak sian keluarga manang aleale, dipabali sian huria ala mangulahon dosa jala ndang marhamubaon. Sian caranta mangihuthon tudutudu taringot mangadopi halak na dipabali, patuduhon sadia balga holong nang pangargaionta tu Jahowa dohot tu aturanNa. * Taparrohahon ma pigapiga sungkunsungkun taringot on.\nSongon dia do hita mangadopi halak na dipabali? Bibel mandok, ”Na so jadi saor hamu dohot halak na targoar dongan, hape parmainan do ibana, manang parangat, manang sioloi ajiajian, manang panginsahi, manang siparmabuk, manang pandobo pe; gari mangan rap dohot sisongon i, gari so jadi.” (1 Korint 5:11) Taringot halak ”na so mian di bagasan poda ni Kristus”, didok do, ”Unang ma jangkon hamu ibana tu jabu, unang ma tabi hamu! Gari na mangalehon tabi tu ibana, saor do tu angka ulaonna na jahat i.” (2 Johannes 9-11) Alani i, ndang boi hita mardongan manang mangkatai rap dohot halak na dipabali taringot partondion. Menara Pengawal No. 37, halaman 21 manang The Watchtower 15 September 1981, halaman 25 mandok, ”Umpamana, hata ’Horas’ boi do mamungka pangkataion dohot paralealeon tu sasahalak. Parsidohot do hita mangulahon on?”\nPorlu do hita ndang marsiantoan be dohot nasida? Porlu. Na parjolo, on patuduhon na marsihohot hita tu Jahowa dohot tu aturanNa. Tapatudu ma na taoloi do Jahowa nang pe sipata maol mangulahon i. Holong tu Jahowa ma na mangonjar rohanta mangoloi sude parentaNa. Tapatudu ma molo uhumNa i patuduhon holong, hatigoran jala marlaba tu hita. (Jesaya 48:17; 1 Johannes 5:3) Na paduahon, molo ndang mardongan be hita dohot halak na so olo muba, tarondingi ma hita dohot huria sian parange na so denggan. Asing ni i, tongtong ma ias hurianta. (1 Korint 5:6, 7) Na patoluhon, molo marsihohot do hita mangulahon prinsip ni Bibel taringot halak na dipabali, boi do on marlaba tu halak na dipabali i. Molo taihuthon do na dibahen panitia pengadilan, boi do on mangonjar roha ni halak na dipabali asa mangargai pangurupion na dilehon angka sintua. Ala ndang boi be dihilala ibana mardongan dohot halak na dihaholongi, gabe diboto ibana ma naung balga dosana. Dung i, bahenonna ma hamubaon asa boi maraleale tu Jahowa.—Lukas 15:17.\nSongon dia do molo sisolhot dohot keluarganta na dipabali? Olo do gabe maol hita marsihohot tu aturan ni Jahowa molo sian keluarganta sandiri na dipabali. Antong, songon dia do hita maradophon sisolhotta na dipabali? Ndang sude situasi na laho taparsiajari di lampiran on. Alai taparrohahon ma adong dua situasi na jotjot masa.\nOlo do halak na dipabali i sahalak sian keluarganta jala hita tading sajabu dohot ibana. Nang pe dipabali ibana, alai boi do taulahon ulaon na somal rap dohot ibana. Alai, taingot ma nunga dibahen ibana haputusan, na so parsidohot be mangulahon ulaon partondion rap dohot keluargana, na sahaporseaon. Alani i, anggota keluarga na marsihohot tu Jahowa unang ma mangulahon ulaon partondion rap dohot ibana. Umpamana, molo dohot halak na dipabali tingki panombaon na sasaripe, holan manangihon ma ibana. Alai, molo natuatuana dope na martanggung jawab tu na dipabali i [anak dibawah umur], marhak do natuatuana mangajari dohot maminsang ibana. Jala, denggan do molo dibahen natuatuana parsiajaran Bibel dohot ibana. *—Poda 6:20-22; 29:17.\nNa asing, olo do ndang sian keluarganta halak na dipabali i jala ibana ndang tading dohot hita. Ra, porlu do mangkatai tu nasida tingki adong na mansai ringkot situtu, alai taingot ma unang pagodangku mangkatai tu ibana. Unang ma talului sidalian asa mangkatai tu sisolhot na dipabali na so tading sajabu. Molo marsihohot hita tu Jahowa dohot organisasiNa, taihuthon ma aturan taringot halak na dipabali. Molo diulahon on, boi do mangurupi halak na dipabali gabe mulak tu Jahowa. *—Heber 12:11.\n^ par. 1 Prinsip taringot halak na dipabali marlangku do tu halak na papulikhon diri sian huria.\n^ par. 2 Laho mandapot gumodang hatorangan taringot ianakhon na dipabali, na tading sajabu, ida ma di Menara Pengawal 1 Oktober 2001, halaman 16-17 dohot Menara Pengawal seri 54, halaman 31-32 manang The Watchtower 15 November 1988, halaman 20.\n^ par. 3 Laho mandapat gumodang hatorangan taringot mangadopi sisolhot na dipabali, ida ma poda na sian Bibel na adong di Menara Pengawal seri 47, halaman 27-32, manang The Watchtower 15 April 1988, halaman 26-31 dohot Menara Pengawal No. 37, halaman 23-27, manang The Watchtower 15 September 1981, halaman 26-31.


Pangantusion Ulaon di ALAP JUAL | Raja Mandidang Sitorus\n« Ragam Ni Ulaon Pangolihon Anak/Pahutahon(pamuli) Boru\nAbe Tardidi, Kami Bersyukur Ya Tuhan. »\nMaralaman ulaon di jolo ni parboru alai paranak do paradehon parjuhutna, di parboru ma tanda hasuhuton (ima ihur-ihur) ala nasida bolahan amak, parboru do manjangkon sude sipir ni tondi na ro. Di manogot nai andorang so borhat tu gareja ro ma suhut paranak tu bagas ni parboru mamboan sipanganon (namargoar) jala didok ma gaor ni i ulaon Marsibuha-buhai.\nMamboan jual ma mulak paranak jala diborhati dohot sian sipir ni tondi na ro. Di parboru malobi ni boras na ro songon singkat ni indahan pinaradena. Didok natuatua, tarsongon i do hasomalan ni adat najolo jala sumangap do ninna boru molo alap jual. Hea do hubege sada ina marbada dohot tungga ni dolina, didok; “tangkas do boruadi da dialap jual sian huta ni damang”, ninna.\nTar songon on ma pardalan ni ulaon Alap Jual.\nDung sahat di ari nabinuhul ni Paranak dohot Parboru di ari Pamasu-masuon Parbagason di Bagas Gareja songonon ma pardalan ni ulaon:\nSogot manogoti di parnangkok ni mata ni ari, borhat ma rombongan ni Paranak dohot Pangoli sian hutana laho mandapothon Parboru dihuta ni Parboru.\nSiboanon ni Paranak ima Namargoar (Pinahan Lobu) ndang pola balga i, dibagasan Ampang doi dibahen, jala biasana mangisi Ampang i, Boru ni Suhut Paranak. On ma na digoari si Hunti Ampang jala sijalo Ulos si Hunti Ampang ma nasida.\nDiboan Pangoli ma Bunga Tangan laos disi ma dipasada Bunga sipasahaton ni Boru Muli tu Anak Pangoli.\nDung sahat dihuta/dialaman ni Parboru i, dijolo ma Ampang i jala ihutma Pangoli dipudina, dungi Suhut Paranak diihuthon angka dongan sauduran\nNunga mangarade parboru, dibagas dohot sude angka dngan tubuna dohot angka boruna. Sipatupaon nasida pe manjalo paranak ima dengke simudur-udur nunga diparade hian, songoni nang boras sipir ni tondi di bagas pinggan.\nAndorang so ro dope paranak di upa nasida ma jolo boruna naneng pamulioni, jala namboruna mandongani i di kamar penganten huhut mangalehon angka poda.\nPelaksanaan ni Ulaon na Mar-Sibuhabuhai:\nManggora ma sahalak sian Parboru manggokkon Rombongan ni Paranak asa masuk nasida tubagas, jala hira-hira manang napiga langkanai sian pintu masuk migor ma ditaburhon sahalak ina sian parboru boras si pir ni tondi tu rombongan ni paranak 3 X huhut di dok Horas, Horas, Horas tong 3X songon panaburhon ni boras i.\nDijalo Boru Muli ma Anak Pangoli dipintu. Dilehon Pangoli ma bunga tangan i tu Boru Muli jala di semathon Boru Muli ma Bunga (kembang semat) di jas ni Pangoli (nunga adong hian ingananna). Masuk ma Pangoli dohot Boru Muli dohot angka pandongani tu ruangan terpisah /kamar paima borhat tu Gareja.\nIa ampang nabinoan ni paranak dipeakhon ma jolo ditonga-tonga ni punguan i, jala dung sidung masijalangan, jongjong ma parboru dohot paranak masiadop-adopan.Di sigati parboru ma ampang na marisi tudu-tudu ni sipanganon dohot sitonggi-tonggi, jala di pasahat ma tu parboruon nasida asa dipature, dungi di persilahkan ma paranak hundul. (Laos di pature boruni paranak ma tudutudu ni sipanganon i/di susun diatas talam(baki).\nParboru : Beha Raja ni Boru, mamereng tu tingki hita asa tapungka ma nian ulaonta\nParanak : Nauli Rajanami; huhut digora boruna asa diparade (di boan) tudu-tudu ni sipanganon i.\nPasahat tudu-tudu ni sipanganon. Di hamu Rajanami, Hula-Hulanami, parjolo ma hita mandok mauliate tu Amanta Debata Pardenggan Basai ala asi dohot holong ni rohaNa dapot di hita nuaeng ari nauli ari nadenggan on di sangkap ni rohanta laho mangudurhon anakhonta tu jolo ni Debata di Bagas JoroNai asa laho manjalo pasu-pasu parbagason.\nSiala ni sangkaptai Rajanami, dison ro do hami tu adopanmu Hula-Hulanami pasahathon tudu-tudu ni sipanganon Sibuha-buhai dohot pangidoannami tuadopan ni Debata Pardenggan Basai asa mambuhai parhorason panggabean ma on Rajanami dihita saluhutna tarlobi di anakhonta nanaeng mamungka parbagason sadarion. Tung songon on dope naboi tarpatupa hami Rajanami, las ma rohamuna manjalo. Botima.\nCatatan : Dung pe dipasahat hula-hula Dengke simudur-uduri asa marsijalangan\nDi hita napunguon Amanta Raja dohot Inanta Soripada Suhut Parboru: dison nunga tajalo tudu-tudu ni sipanganon sibuha-buhai sian Pamoruonta, ba tung dijolo ni Hasuhuton Bolon pe nuaeng tudu-tudu ni sipanganon on naung rap manjalo mahita disi. Botima da.\nHuhut migor ro ma Boru ni Parboru mamboan Dengke sipasahaton nasida tu Paranak.\nPARBORU Pasahat Dengke:\nDi hamu Raja ni Borunami, nunga di pasahat hamu tu hami Hula-Hulamu tudu-tudu ni sipanganon sibuha-buhai, dison hupasahat hami ma tu hamu Dengke simudur-udur, Dengke sitio, Dengke Sahat, dohot pangidoan tu Tuhanta Pardenggan Basai asa mudur-udur ma antong parhorason panggabeani di hita tujoloanon, Tio ma nang parngoluonta dohot pancamotani, sai sahat ma angka nasininta ni rohanta tarlobi di anakhonta nanaeng manjalo pasu-pasu parbagason on. Songoni ma jolo hatanami.\nDungi udutan ma laho marsipanganon.\nMartangiang sian Paranak. Dung Amen laos didok hata ni sipanganon.\nSitiktik marsigompa golang-golang pangarahutna\nOtik so sadia na boi hupatupa hami parboruonmuna sai godangma pinasuna, marjomuk ma hita.\nDung sidung marsipanganon: dijou parboru ma penganten asa rap pungu martangiang laho borhat tu Gareja. Martangiang laho borhat: sian Parboru. Borhat tu Gareja, parjolo ma penganten haruar sian bagas, baru ma udur angka suhut- paraboru dohot paranak (kedua orang tua) diuduti naasing.\nB. DI GAREJA:\nDung sidung Ulaon Pamasu-masuon di Gareja : mandok hata ma sian Paranak dohot Parboru:\nmandok mauliate laos manggokkon na ro i, asa rap udur tu bagas parpestaan.\nC. DI INGANAN PARPESTAAN\n1. ULAON NI PROTOKOL\nDung sahat sude Rombongan: (Penganten, Suhut Paranak, Suhut Parboru) tu Bagas Parpestaan, migor ma mangarade parjongjongna be di Pintu Masuk tu Gedung i, asa tipak sude masuk molo dung ro gora sian Protokol.\nProtokol Parboru: Dihamu Pamoruonnami, huparade hami di hamu inganan di sabola hambirang molo masuk hita tu bagasan gedungon, songoni ma boa-boanami tu hamu\nProtokol Paranak: Mauliate ma Rajanami; laos ditariashon ma:\nsongoni ma dihita na mar-Dongan Tubu, Boru, Bere, Dongan Sahuta, Aleale, nunga dipasahat Hulahulanta di hita inganan: disabola hambirang dung masuk tu gedung on, masuk ma hita tabuat be ma ingananta..\nProtokol Parboru: Dihamu Borunami; ida hamu ma jolo manang naung sude sahat Suhut Sihabolonan nadua dohot Penganten. Molo dung sahat nasida paboa hamuma……(dialusi Boru: dibahen Jari Jempol paboa naung rade)\nDi Amanta Raja dohot Inanta Soripada naung masuk tubagasan Gedung on, ala naeng masuk ma rombongan ni Penganten, songon namanomu-nomu nasida, mangido hami gomos di haradeonmu asa rap jongjong ma hita.\nDi hamu parmusiknami, asa mangarade ma hamu mambahen musik panomunomuon.\nDi hamu rombongan ni Penganten: Masuk ma hamu\nManungkun Boru nabertugas manang naung lengkap Hula-Hula dohot Tulang (Ok)\nDi jou ma Suhut Sihabolonan laho manjalo haroro ni Hulahula dohot Tulang\nBoru sijalo Siuk dohot si Parbue Pir (boras) nabinoan ni Hula-Hula, mangarade hian.\nDi hamu nahuparsangapi hami Raja ni Hula-Hula dohot Tulangnami: (didok Marga ni angka Hula-Hula dohot Tulang alai unang lupa mandok hata Raja i (…….margana)) sahali manjanghon ma hami di haroromuna, dijolo ma Hula-Hulanami Tulang ni Boru Muli ihut ma Tulang …… Hula-Hula namarhaha maranggi, Hiula-hula ni Anak Manjae dst..\nMusik : manjanghon hula-hula dohot Tulang.\nManjalo haroro ni Hula-Hula: Dijolo Suhut Sihabolonan, Paidua, dst. sambil mundur sahat dijolo ni podium. migor ma jongjong suhut dibarisan parsiamun mangadophon hulahula dihambirangna ma angka suhut martinodohon mangihuthon tingkatanna be\nMangarade ma Boru manjalo dengke dohot sipir ni tondi nabinoan ni hulahula\nProtokol Parboru : Horas ma di hamu sude Hula-Hulanami, nunga huparade hami inganan di hamu disabola siamunnami, hundul ma hamu Rajanami. (Borunami: Patuduhon hamu inganan/hundulan ni sude hulahulanta)\nProtokol Parboru : Didok tu Protokol Paranak Amangboru ala naung tipak do sude parhundul ni hulahula dohot tulangnami, hupasahat hami ma partingkian on tu hamu, botima.\nProtokol Paranak : Mauliate ma Rajanami;\n(tata cara ni Paranak manggora huhut manjalo hulahula nasida dos do songon tata cara ni Parboru; alai parjongjong ni Suhut Paranak dihambirang ma asa ditingki na namanjalang hulahulai denggan ma mardalan mandapothon inganan di nasida naung pinarade ni Paranak.\n2. MAMUNGKA ULAON UNJUK :\nProtokol Parboru : Manungkun Paranak asa mamungka ulaon\nProtokol Paranak : Manggora Suhut Sihabolonan laho pasahat tudu-tudu ni sipanganon\nProtokol Parboru : Manggora Suhut Sihabolonan + Dongan Tubu manjalo tudu-tudu ni sipanganon.\n3. PASAHAT TUDU-TUDU NI SIPANGANON\nHata ni Paranak (Protokol): Dihamu Raja ni Hulahulanami, parjolo ma hami mandok mauliate tu Tuhanta Pardenggan Basai namangalehon ari nauli ari las ni roha on di hita ima naung manjalo pasu-pasu parbagason anakhonta sadarion di bagas joro ni Tuhanta i; dison ro do hami tuadopanmu Hula-hulanami, pasahathon tudu-tudu ni sipanganon tu hamu, tudutudu ni sipanganon di las ni rohanta sadarion, jala hatana Rajanami dohononnami ma:\nGodang sibutong-butong, otik sipir ni tondi, tung songon on pe sipanganon na boi hupatupa hami, tangiangnami Rajanami sai pamurnas ma on tu daging saudara tu bohi, horas ma hamu Hula-hulanami namanjalo horas ma nang hami Borumu napatupahon. Botima .\n(ndang pola jolo masijalangan)\n4. PASAHAT DENGKE SIMUDUR-UDUR\nHata ni Parboru (Protokol): Di hamu Raja ni Borunami: Nunga dipasahat hamu tu hami tudutudu ni sipanganon di ulaonta on, dison ro do hami pasahathon tu hamu Dengke Simudurudur, Dengke sitio, dengke sahat, dohot tangiangnami mangido tu Tuhanta Parasirohai, asa mudurudur ma antong parhorason panggabeani jaloonmu tujoloanon, dengke sitio ma on: sai tio ma nang angka hangoluan dohot pansamotani jala dengke sahat ma on sai sahat ma sude angka nasininta ni rohanta lehonon ni Tuhanta hombar tu lomo ni rohaNa. Las ma rohamu manjalo, botima. (baru ma masijalangan)\nProtokol Parboru: Dihita namardongan tubu, Boru, Bere, dongan sahuta, aleale tarlobi ma dihamu Raja ni Hulahulanami, dison nunga dipasahat Pamoruonta Tudu-tudu ni Sipanganon tu hita, molo tung di jolo ni hasuhuton pe hasahatanna naung rap manjalo ma hita disi. Botima\nProtokol Paranak : Songoni ma dihita namardongan tubu, Boru, Bere, dongan sahuta, aleale dison nunga dipasahat Hula-hulanta Dengke Simudurudur, Dengke sitio, dengke sahat tu hita, molo tung di jolo ni hasuhuton pe hasahatanna naung rap manjalo ma hita disi. Botima.\nProtokol Parboru : Amang boru: asa tapungka marsipanganon, ala hamu do napatupa sipanganon on laos hamu ma namamilang tangiang marsipanganon.\nProtokol Paranak : Nauli Rajanami. Martangiang ma hita – Amen – didok ma hata sidumaduma mangan :di hamu hulahulanami dohot disude Amanta raja dohot Inanta soripada, sude hita napunguon, hata ni sipanganon dohononnami ma: sitiktik marsigompa golang-golang pangaruhutna, tung songoni pe sipanganoni natarpatupa hami, sai godang ma pinasuna, marjomuk ma hita.\nProtokol Paranak : Rajanami, Hulahulanami naeng ro ma hami pasahathon sulangsulang natabo tu hamu rade ma hamu manjalo , jala hata ni sulangsulang Rajanami laos sian on ma dohononanmi: husulangi hami ma hamu Rajanami dohot sulangsulang natabo on, sulang-sulang pangidoan di hagabean ditubu ni Anak disorangni Boru ala naung hualap hami Borumu gabe Parumaennami, las ma rohamu manjalo, botima.\nParjolo do tu ina pangintubu pasahaton sulang-sulang ipe asa tu ama parsinuan, nang pe mangolu ompunga, ima apala ompung ni namuli. Hot do ingkon parjolo ina pangintubu manang ina panoroni pei dohot ama pangintubu agia pe ama pangkampi simatua doli i. Ndang jadi ngap-ngap roha ni (ina) pangintubu manjalo parjolo sulang-sulang i, nunga adat naung sinaktihon ni sijolo-jolo tubu i na gabe tungko siingoton jala tuhe sigaton sahat tu pagian ni ari.\nManulang suhut parboru sian dongan tubu paranak ma i, alai boi doi sian boruna. Dipillit do jolma na raja. Na maniop pinggan inganan ni sulang-sulang pe, dipillit jolma na hormat asa marhantus (khidmad) siulaon, ai bona ni siulaon do i, jala manghirim sahala hatuaon di anak dohot boru do i. Di na marunjuk rap disulang do parboru dohot paranak, alai sian boru ni paranak ma dipillit gabe panulang tu paranak. Hot do boru na raja jala na hormat dipillit, ai so adong inganan ni jolma sijekjek di ulaon Batak.\nNote: napasahat sulang-sulang natabo ingkon sian dongan sapanganon (sisolhot ni suhut paranak), jala sa boi-boi na unang ma nian sian boru na laho pasahat sulang-sulang tu hula-hula i (pangitubu/parsinuan ni parumaen).\n5. MARBAGI TUDU-TUDU NI SIPANGANON: PARJAMBARAN JUHUT\nProtokol Parboru : Amangboru, ta uduti ma ulaonta, diangka nasosimpul dope marsipanganon denggan diuduti, mardomu tu tingki tauduti ma ulaonta.\nTangkas do dipasahat hamu tu hami tudutudu ni sipanganon on, namanungkun ma hami Amangboru taringot tu tudutudu ni sipanganon naung pinasahatmuna on, tarsongon dia ma partordingna, asa hatahon hamu ma amangboru.\nProtokol Paranak: Horas ma jala gabe Rajanami; taringot tu tudutudu ni sipanganon naung\nhupasahat hami tu hamu, ba songon dia ma pangatur ni Rajai. Sidapot solup ma hami, botima\nNote: didok protokol paranak sidapot solup ma hami alana paranak do na ro tu huta ni parboru.\nProtokol Parboru : Andorang so di seat raut parjolo ma di seat hata; Ala dison do huida hami Hula-Hulamu – haha parhundulnami, songoni nang dongan tubumu- berenami, dohot borumu- ibeberenami, dison pasahatonnami ma Parjambaran Taripar tu nasida : (dijahahon ma sesuai tu naung di sepakati tingki ulaon marhusip nagogo), hamu ma namangatur parjambarani tu nasida.\nNote: mengenai parjambaran ingkon hataan jala hasil kesepakatanta do on tingki marhusip na gogo.\nProtokol Paranak:. Songon naung hudok hami i do Rajanami, sidapot solup ma hami, songon dia ma na dipasahat raja i hami, las ma rohanami manjalo. .Mauliate ma\nDung dipasahat Parboru Jambar Taripar tu Paranak mangido tingki ma Paranak.\nProtokol Paranak : Rajanami, mangido hami tu hamu, asa hupangke hami jolo tingkion laho mangido tumpak pangurupion sian angka namanghaholongi hami, beha Rajanami\nProtokol Parboru :. Nauli Amangboru, ulahon hamu ma\nProtokol Paranak: manjou PAMARAI asa mandok hata patujolo ni na mangido pangurupion, tar songonon ma hata si dohonon ni pamarai:\nDi hamu haha angginami, dongan sahuta, aleale, lumobi ma dihamu borunami dohot berenami, napangolihon Anak do hita sadarion: songon nidok ni umpama: sisolisoli uhum siadapari gogo, nunga rade hami di son laho manjalo tumpak, panungkolionmu di pangolion ni anakta on, ro ma hamu godang godang ma pasahat hamu.\nSongoni ma di hamu nang horong ni “Tulangnami” songon nidok ni umpama ma dohonon nami: Dangka do dupang, Amak do rere, Amang do Tulang, Anak do ia Bere. Molo tung uli rohamu Rajanami naeng manumpahi di napangolihon Beremuna on hami, las ma rohanami manjalo. Mauliate ma hupasahat hami. (langsung dipangido Musik)\nCatatan: Ingkon PAMARAI do sijalo tumpak (namanggora) alana PAMARAI ima Suhut Paranak, na manjalo Tumpak sian angka Sisolhotna, molo tumpak ringgit di pamasuk ma i tu Puro, molo tumpak dorbia dipamasuk ma tu Lobu. Ibana do melapor tu Suhut Sihabolonan taringot tu jumlah ni Ringgit dohot Dorbia sian Tumpak ni angka Sisolhot.\nJadi laos PAMARAI do annon na mangalehon kesempatan tu parumaen laho sahali manjomput amplop tu nasida, dungi pasahathon ni pamarai ma tumpak i tu inanta hasuhuton.\nDitingki namanjalo tumpak Paranak, mardalan ma parbagi ni Parjambaran Juhut.\nProtokol Parboru : Dihita namardongan tubu, Borunami, ro ma hamu tu son asa rap hita paturehon parjambaran on. (dos ma tahinta parjolo ma tapasahat jambar ni Hulahulanta) – dialusi dongan: tubu : (denggan ma i tutu)\nCatatan: napasahathon jambar juhut tu Horong Hula-Hula naeng ma sian dongan tubu.\nJot-jot ni parrohahon di ulaon sai holan boru do dipatujolo. Hape sasintongna ianggo napasahat jambar ingkon namardongan tubu do.\n6. PARBAGI NI PARJAMBARAN JUHUT\nJambar ni hula-hulanami : Parsanggulan Parsiamun ma jambarmu Rajanami\nJambar ni Tulangnami : Somba-Somba ma jambarmu Rajanami\nJambar ni Bona Tulang, Bona ni Ari, Tulang rorobot, Hulahula namarhaha maranggi sahat tu hulahula ni anak manjae : sude ma sombasomba napinonggolan.\n– Soit na bolon di : hahadolinami\n– Soit na bolon di : anggidolinami:\n– Osang Parsiamun : jambar ni Boru dohot Berenami\n– Soit : di Punguan\n– Soit : jambar ni pariban Dongan Sahuta Ale-ale.\n– Jambar di Tulang ni Hela.\n– Pangula ni Huria.\nSian Ihur-Ihur: dipasahat ma jambar ni na sa-Tulang: ima Dongan Sabutuha:\nNa sapanganan : suhut marhaha-maranggi na sapanganan, Ihur-Ihur na tinggal : jambar ni Suhut Sihabolonan\nNote: ihur-ihur di parboru ala nasida do bolahan amak, ai sasintongna ise nadapot ihur-ihur ido suhut na bolahan amak.\nSuang songoni ma nang pambagian ni parjambaron di paranak\nJambar ni hula-hulanami : Parsanggulan Parhambirang jambarmu Rajanami\nJambar ni Bona Tulang, Bona ni Ari, Tulang rorobot, Hulahula namarhaha maranggi sahat tu hulahula ni anak manjae : sude ma sombasomba napinonggolan (naung somba-somba goar ni i)\n– Osang Parhambaring : jambar ni Boru dohot Berenami\n– Soit : di Punguan (molo tung so soit pe dialap hata ma naung soit ma i)\nUlaon na mangihut nunga dos songon na somal, ima marhata sinamot dan seterusnya.\nCatatan: nasomal di Jabotabek on marhata sinamot laos di mata ni ulaon ido. Molo “aslina” di hitaan, ulaon tersendiri do i.\non April 6, 2018 at 9:53 am | Reply Marnosiagian\nMengenai sipemilik beras diulaon alapjual amang tergantung pihak siapa yang berinisiatif amang…misalnya jika yang berkeinginan melangsungkan alapjual adalah parboru itu,maka ia rela beras jadi mikik paranak demikian sebaliknya…namun untuk biaya memang benar dibiayai pihak lakilaki


Selamat Jalan…. | Amani Partogi\nDitulis pada 26 Mei, 2011 oleh Hendry Lumban Gaol\nNang pe nga hos ari, dituntun OppuJatikkos boru do lomona, didalani dalanna laho marminggu. Molo iba rupani, tumagon nama dang marminggu molo haginjangarian. Alai, ido hasomalan ni OppuJatikkos, sai umpudi ro. Nahumatopna ma tikki manjaha tikting dipahundul ibana, ipe sai dipillit do dijolo sahali. Jotjot do nga papungu pelean, ro ibana motol-otol tu jolo, disarat sekkana, harbe-harbe.\nHuroa, ni nasadari i dang songon na somal parmasuk ni parminggu. Ala adong tamue ni huria, ba dipalambat otik masuk, bohama sian na dao do tamue on. Dipahundul ma ditonga, ala diida hundulan hasomalanna hian nga di ipai tamue i.\nDisurdukohon sintua ma pandurungon on tu jolona, dungi bobosan ibana, mogap di hilala. Apala ipe hundul nga disurdukkon, pandurungon. Disungkapi ma hajutna, didadap baluangna, mandiori limper manang hepeng gelleng.\nIa nidok na holit, padok hu iba. Alai songoni ma rumangna. Disukkapi baluangna mangalului getep na metmet. Adong do getepna, alai ninna rohana pabalga hu baenon durung-durung on. Nda nian, ikkon paradeon ma sian jabu na naeng pelehononton tu Tuhan i?. Ila do roha molo japa-japa jala dior-dior iba di getep lao pandurungon hape nga ro sintua tu jolo niba. So ma pandurungon i, paimana OppuJatikkos boru mandadap baluangna. Habis saayat nai ende i, tong dang marnadapot getep on.\nAla dang dapot getep manang lipper nakkinon, ninna ibana ma mandok sintua i “Pas, jala selamat jalan…” hut dihaishontanganna. Mangupir sintua i, hut dipadalan muse pandurungan on tu na asing.\nOne thought on “Selamat Jalan….”\nSry Bintang Lie pada 24 Oktober, 2011 pukul 8:56 pm berkata:\nttg pature sopo-sopo;\nNdang pature sopo-sopo————“-pature lobu ni manuk”,alai pauli sopo-sopo do,pajongjong jabu.


Horas | POMPARAN SIRAJASONANG\nHorasma di sude panjaha\nIa blog on marjudul Punguan Pomparan Siraja Sonang, Ima na martujuan patuduhon kegiatan punguan na adong di Belitung. Godang do pomparan Siraja Sonang na adong di luat na asing bahkan sahat tu luar negeri. Ima na patuduhan, pomparan Siraja Sonang boi rap renta diangka ulaon adat na marragam.\nDi tingki on sai martubuan do angka haimbaruon, diangka ulaon adat na mengikuti zaman. Songoni nang di angka luat na asing ndang dos adat manang pardalanan ni ulaon. Songon na nidok ni ompunta si Jolo Tubu do\nAsing rura, asing duhutna\nNa denggan do sude nai asal ma taingot poda ni ompunta :\nSai tapillitma na dumenggan.\nTuat si puti nangkok si deak\nIa i na ummuli, ba i ma tapareak.\nEme na masak di gagat ursa\nI na masa, molo denggan, ba ima na ni ula.\nAsa nang pe marsidaoan dohot pomparan di luat na asing, boi gabe marsipaingotan, gabe sada sunggul-sunggul adong do pomparan Siraja Sonang di Belitung. Songoni hami na di Belitung, boi papuas hon kerinduan nami manjaha barita sian Pomparan Siraja Sonang na adong di luar Belitung.\nAnggiatma parbinsar ni blog on boi gabe patuduhon goar ni ompungta Siraja Sonang di parserahan.\nBona Metthew Gultom\n2 comments on “Horas”\n21 Maret 2009 @ 2:50 pm\nHoras ba Appara…\nNumpang lewat jo ate i blog on, pajumpang i dunia maya ma hita namarappara he…., nga gok web ni akka margata ate..\n23 Maret 2009 @ 3:49 am\nMauliate i do tandana na marappara hita.


SI DUDU | Mandailing Online\nHome / Budaya / SI DUDU\nPosted by: Dahlan Batubara (Redaksi) in Budaya 25/07/2013\t0 1,838 Views\nOmpak poken i Pasar Kotanopan ari Sabtu, kehe mada Si Dudu marsadu tu sadu giot manabusi sipatu sikola ni anaknia Si Batu. I tonga dalan nida Si Dudu mada sada bayo na marlereng maroban indalu duruk tu duru-duru. Arani i bulus marlojong antong Si Dudu laos marsurak-surak: “Jooouuuu … adong bayo na manabu !” Alak pentong ro ro sada ma tu sadu. Dung lalu tu si, nida Si Dudu, ulu ni bayo na tarduru i marbujal ona tinggang indalu. Bayo i mang juguk tai marsitundu, sareto botohonna manudu-nudu lerengnia na suksuk tu duru-duru na i lambung rumpun ni bulu. Alak pe bulusma pajongjong bayo na manabu i tibu-tibu, oni itogu-togu alai torus tu bagas ni sada bayo partangga bulu. Di si, ambaen ngalina ari, isuru alai bayo i marsidudu. Salose pature alak na manabu, Si Dudu pentong torus kehe maia tu pasar marsadu.\nTolap tu pasar nida Si Dudu mang rami alak na pae-paulu. Di poken i adong alak na marjagal kue bolu, robung ni bulu, marmocom-mocom ingkayu, gulaen budu, sapu, indalu, soni juo na marjagal sipatu. Lalu tu lambung ni parjalan sipatu, mijurma ia sian sadu. Dung i, ituor iama sapasang sipatu ambaen ji anaknia Si Batu na marsikola i SR pitu kalas tolu. Lopeh manabusi sipatu, kehe musema ia orong tu julu giot manuor ingkayu dohot gulaen budu tu parjagalan ni amangboru Togu, na marjagal i lambung ni tugu. Ompak manuor-nuor gulaen budu, ibana pasuo dohot sada Bayo Datu. Marsapa Si Dudu: “Aha dei ubat ni ulu na poning sabariba amang bayo datu ? Bahat kalak mandok ubatna epeng karotes na balau, botul de lei amang Bayo Datu ?” Rontong ning Bayo Datu: “Olo, tutu !”.\nBenna topek antong ari Sabtu, ipalalu Si Dudu kehe tu parjagalan ni bou Balu giot mangan kue bolu. Dung butong mangan kue bolu, mangkuling Si Dudu: “Tungkus jolo jau ambaen silua, bou Balu !” I tungkus bou Balu antong kue bolu, oni ilehen ia tu Si Dudu. Hum na mangalangka dope Si Dudu get kehe mulak tu julu manjalaki sihim ambaen panganon ni kudo, ro mada amangboru Binu mosa-osa manopotkon Si Dudu salaos mandok obar: “Songon na ronyang sotik uida kudomu !” Rontong ning Si Dudu: “Olo, arana mang tolu ari bo indape na unjung mandai sihim, amangboru !” Mangkuling mulak amangboru Binu: “Ngadong kuida na manggadis sihim poken on, osur maia na dong. Biama mei, Dudu?” Markerut boi ni Si Dudu mambege obar ni amangboru Binu salaos mangkuling: “Lahle bagian … mate mei kudongki baya, inda bisa iba on be tudia-dia marsadu !”\nPabege-bege kecek ni amangboru Binu dohot Si Dudu, ro jabat obar ni bou Balu: “Andigan mentong unjung sihim panganon ni kudo muloi do sian maso na rinca na robi, duhut dei dabole panganonna, bongakna uida homu !”\nRontong alus ni Si Dudu: “So binoto bou, lain dei boto kudongki, kudo pucako na marbegu !”\n“Laik dontong so rupomu satonga nida tarsongon begu !” Ning bou Balu.(Edi Nasution)\nbahasa mandailing edi nasution mandailing si dudu\t2013-07-25\nTagged with: bahasa mandailing edi nasution mandailing si dudu


Jamita Evangelium Minggu Exaudi, 2 Juni 2019 "Pandonganion ni Jahowa di Ngolu ni Angka na Satia" (Daniel 3: 21-29) Pelita Batak Online\nSabtu, 01 Juni 2019 19:48:00\nOleh: Pdt Dr Robinson Butarbutar, Sian Parsameanta, STT-HKBP Pematangsiantar. WA/HP: 0812-62472015\nHamu angka dongan sahaporseaon, nantoari, tanggal 1 Juni 2019, 74 taon ma dung tubu Pancasila di tanggal 1 Juni 1945 i. Di tingki i di Pidatona na bersejarah di jolo ni angka ruas ni Badan Penyelidik Usaha Persiapan Kemerdekaan ni bangsonta dipatolhas Ir Soekarno do Pancasila, lima ojahan tu hatutubu ni sada bangso na naeng jala ingkon malua sian parhatobanon ni Bolanda sada satonga bulan dung i, 17 Agustus 1945. Sada sian ojahan pinatolhas ni Ir Soekarno i, i ma Ketuhanan yang Maha Esa. Di pidatona i, dipatorang ibana do lapatan ni ojahan ni Ketuhanan yang Maha Esa i, i ma na ia bangso na naeng malua sian parhatobanon na mansai leleng i ingkon gabe sada bangso na mar-Tuhan do. Ala sahat tu ombas i diboto Ir. Soekarno do na na marragam rumang ni haporseaon nang ugamo ni penduduk di seantero Nusantara i, dipatorang ibana do na na so jadi masipatoruan alai masiargaan ma angka penduduk Indonesia taringot tu haporseaon ni ganup. Ganup ugamo marhak do tubu di negara na naeng tubu i. Ganup penduduk marhak do patupahon angka ulaon parugamoon saordot tu na nihaporseaonna di tongatonga ni Indonesia Raya i. Na so jadi manang ise mamaksahon isi ni haporseaonna tu na asing.\nDi taon na dos di portibion jongjong do Persekutuan Bangsa-bangsa, jala tolu taon dung i, i ma di ari 10 Desember 1948 diparuar PBB ma na ginoaranna Piagam Hak-hak Azasi Manusia na mandok tu diri ni ganup jolma manisia lohot do hak-hak azasi na so boi gugaon manang butbuton ni manang ise. Sada sian hak-hak azasi ni jolma i, i ma hak marugamo manang marhaporseaon. Ala ni i boi dohonon, dijoloani bangsonta Indonesia do PBB manghasiholi dohot manghangoluhon hak azasi marugamo manang marhaporseaon manang dia pe. Ala ni i do di Undang-undang Dasar 1945 Pasal pa-29-hon ayat paduahon didok do taringot tu tanggung jawab ni negara manjagahon hak azasi ni rakyat Indonesia marugamo: "Negara menjamin kemerdekaan tiap-tiap penduduk untuk memeluk agamanya masing-masing dan untuk beribadat menurut agamanya dan kepercayaannya itu." Dipatogu ma i di TAP MPR No II/MPR/1978 taringot tu Ekaprasetia Pancakarsa. Mamungka taon na salpu diulakhon negara manghangoluhon i, marhite pajongjong dohot patoguhon ulaon ni BPIP.\nAsa, dung taon 1945 sahat tu tingkion ndang tarjalo ni punguan ni angka bangso ni portibion be molo adong manang ise na manggugai dohot mambutbut hak ni hajolmaon marugamo. Atik pe songon i, ingkon torus do perjuanghonon ni jolma i hak azasi on, ai patar manang ndang sai adong dope jolma marsasahalak dohot marsasapunguan na so marsitutu mangargahon i. Ala ni i do di tanggal 25 November 1981 diparuar PBB do sada Deklarasi Mansoadongkon nasa rumang ni Intoleransi dohot Diskriminasi marojahan tu ugamo manang Haporsreaon ni sasahalak (Declaration on the Elimination of All Forms of Intolerance and of Discrimination Based on Religion or Belief). Laho patangkashon dalan mansoadonghonsa dipatorang do di deklarasi i 8 Artikel. Bangsonta bangso Indonesia pe torus dope sahat tu tingki on mangalului angka dalan naummuli laho pasauthon i di parngoluon siganup ari di sandok luat di Negara Kesatuan Republik Indonesia on, ai sai adong dope di tongatonganta na so haru tangkas unduk tu hak azasi i di parngoluon siganup ari.\nNa dipatorang Ir Soekarno di jolo ni Badan Penyelidik Usaha Persiapan Kemerdekaan jala na naung tarsurat di UUD 1945 Pasal 28b i, ndang ditanda Nebukadnezar Raja ni Harajaon Babilonia na manggomgomi di taon 605 - hira-hira 562 andorang so Kristus, naung manaluhon bangso Juda dohot mangalengsehon kota Jerusalem di taon 586 andorang so Kristus.\nDipaksa ibana sude natorop nirajaanna manomba debatana, i ma sada ganaganaan sian sere, timbona 60 elak (i ma 18.288 meter) jala bidangna 6 elak (i ma 1,82 meter), ndang marimbar halak Jehuda na mian di Babilonia, na mangihuthon haporseaonnasida ndang jadi nasida manomba debata ganaganaan. Manang ise na so mangoloi parenta ni raja i ingkon uhumonna, i ma didabuhon tu Liang Pamurunan na marnalanala (Daniel 3: 6, 22, 26): Tutungonna. Adong tolu sian halak Jehuda na tarbuang i na so olo unduk tu parrenta ni raja i, i ma si Sadrakh, Mesak dohot si Abednego.\nUmbahen na unduk pe nasida ndang ala dihaporseainasida na paluaon ni Debata do nasida sian tangan n agogo ni Nebukadnezar i. Alai ala di nasida ndang jadi paksaon manang ise manomba debata/Debata ni manang ise. On ma didok nasida: "Molo lomo roha ni Debatanami, na huoloi hami, sai paluaonna do hami sian liang pamurunan na marnalanala i, dohot sian tanganmu, ale rajanami. Alai nang so lomo rohana, ingkon botoonmu do, ale rajanami, na so olo hami mamele tu angka debatamu manang marsomba tu ganaganaan sere, naung pinajongjongmi" (Daniel 3: 17-18). Dung diida raja Nabukadnezar na didongani Debata do tolunsa si Sadrakh, Mesak dohot si Abednego sian api pamurunan i (Daniel 3: 24-28), gabe diboto ibana ma na so jadi patupaonna be songon i.\nMangula do Debata mampartahanhon hak azasi marugamo ni si Sadrakh, Mesak dohot Abednego dohot hak azasi manulak pamaksaon ni Nebukadnezar mambutbut hak azasi nasida: na so jadi paksaon sasahalak manomba debata manang dia pe tahe. Mangula Debata paluahon na satia manomba holan Ibana. Diida raja i na adong sahalak asing ni na tolu i na dihaporseai ibana naung sinuru ni Debata ni natolu i, i ma Debata Jahowa, paluahon nasida (Dan 3: 28). Laos sian pamangan ni raja i do ruar hata on taringot tu panulahion ni tolunsa tu pamaksaan manomba debata sileban sian sere na pinatupa ni raja i: "Pinuji ma Debata ni si Sadrak, si Mesak dohot si Abednego, naung marsuru suruanna asa paluahon naposoNa, angka na marhaposan tu ibana, gabe ndang dioloi patik ni harajaon, tung diseahon do daging nasida, asal unang mangoloi manang marsomba tu debata sileban, dungkon nit u Debatana" (3: 28). Ala nunga diboto raja i lomo ni roha ni Debata Jahowa, i ma na so jadi paksaonna manang ise manomba debata sian sere pinajongjongna, jala na dipalua Debata do na so olo manomba debatana i, di ujungna gabe diparuar ibana ma sada uhum na mangorai manang ise manginsahi Debata ni si Sadrak, Mesak dohot Abednego, ai borat do uhum tu na manginsaihisa, i ma "Tanggoan, jala bagasna gabe bagas partangkalan." Gabe diondihon raja i ma hak ni tolunsa manomba Debatanasida. Gabe dialo ibana ma na manginsahi Debata ni tolunsa, uhumon ma manang ise na manginsahi Debata Jahowa.\nAsa, tangkas do sian pengalaman ni raja Nebukadnezar dohot tolu na satia tu Debata Jahowa marhite na manulak manomba ganaganaan i, dua na mangihut on: Na parjolo, diondihon Debata do na satia tu Ibana.\nNapaduahon, dialo Debata do nasa na mambutbut hak azasi ni sasahalak manomba Ibana. Ala ni i, ala penduduk ni portibion nunga manjangkon Piagam Hak-hak azasi manusia manomba na hinaporseaonna jala nunga adong Deklarasi Mansoadongkon (eliminasi ni) nasa rumang ni intoleransi dohot diskriminasi ala ni parugamoon manang haporseaon ni PBB (1981) songon halak Kristen di portibion dohot di NKRI na mar-Pancasila, dohot mar-UUD 1945 na mandok tanggung jawab ni negara do "menjamin kemerdekaan tiap-tiap penduduk untuk memeluk agamanya masing-masing dan untuk beribadat menurut agamanya dan kepercayaannya itu" taulahon ma na mangihut on:\nNdang jadi hita mambutbut kebebasan ni manang ise donganta jolma laho manomba na nihaporseaonna. Negara songon tangan ni Debata mangalo hita molo tapatupa i.\nNdang jadi hita, patupa pangaleaion tu na hinaporseaan ni donganta jolma. Negara songon tangan ni Debata mangalo hita molo tapatupa i.\nNdang jadi hita mangaloas adong manang aha dohot manang ise mambutbut kebebasanta manomba na tahaporseai, i ma Tuhanta Sitolusada i. Negara songon tangan ni Debata mangurupi hita molo tapatupa i.\nNdang jadi hita mabiar, alai satia ma hita manomba Debata Sitolusada i, ai satia do Ibana mandongani dohot paluahon hita sian rumang ni nasa pangoraion ni panombaannta tu Ibana. Debata palua hita sian angka i. Negara songon tangan ni Debata mangondihon hita patupa kebebasanta manomba Ibana.\nTauduti ma rap dohot angka donganta anak-anak bangsa manosoi negaranta asa satia patupahon Undang-undang Dasarta pasal 29 ayat 2 i. Songon tanggung jawabta tu negara, ingkon uruponta negara mangalo manang ise na naeng mambutbut kebebasanta marTuhan.\nHiras ma rohanta maniru si Sadrak, Mesak dohot Abednego na satia manomba Debata. Debata do donganta disi. Satia do Ibana palua hita sian nasa mara na mullop disi.\nDi pardalanan ni huria di portibion andorang so 1945 nang dung i, ndang holan angka parugamo na asing, alai dohot do angka huria patupa na dos songon na binahen ni si Nebukadnezar na mamaksa na asing manomba debata/Debata nasida marhite marragam dalan. Gok sejarah ni huria na patupa na songon i. Isarana, Galileo Galilei di abad pa-17-hon na diuhum huria ala patolhashon pamingkirion/haporseaon na maralo tu pamingkirion/haporseaon ni huria. Bahat do tong diuhum huria angka naporsea na so sapamingkirion dohot huria i taringot tu ajaran ni huria. Ala ni i, hiras ma nang rohanta padao dirinta sian dohot mangalo hasalaan pinatupa ni angka jolma nang halak Kristen di portibion naung manjoloani hita, i ma na patupahon angka ulaon na mamaksa jolma manomba Debata Sitolusada i. Satia do Debata mandongani hita manomba Ibana. Laos satia do Ibana mandongani hita manulak angka ulaon pinatupa ni manang ise na mambutbut kebebasan beragama ni manang ise. Amen(*)


Boi do angka na dibahen angka ilmuwan mambahen lam ganjang umur ni jolma?\n“Alai anggo Ibana denggan do saluhutna i dibahen di tingki halehetanna; ditompahon do huhut roha hangoluan salelenglelengna tu bagasan rohanasida.”—Parjamita 3:11.\nHATA ni Raja Salomo on paboahon, songon dia pangkilalaan ni angka halak taringot hangoluan. Jempek do umur ni jolma jala ujungna mate. Alani i, saleleng marribu taon, marsitutu do angka halak mangalului cara songon dia asa boi ganjang umur ni jolma.\nUmpamana, cerita taringot si Gilgames, raja ni Sumeria. Godang cerita na paboahon taringot ibana. Sada ceritana, i ma Epik Gilgames na paboahon na laho ibana tu inganan na dao jala berbahaya laho mangalului cara songon dia asa unang mate. Alai ndang marhasil ibana.\nSahalak ilmuwan najolo di laboratoriumna\nDi abad na paopathon SM, angka ilmuwan di Cina mambahen ramuan na dihaporseai nasida boi mambahen ganjang umur ni jolma. Dibahen nasida do ramuan i sian merkuri dohot sian garam arsenik. Alai mate do piga-piga kaisar Cina alani i. Di Eropa, saleleng taon 500 sahat tu 1.500 M, dibahen angka ilmuwan do cara songon dia manguba mas asa boi diallang jolma. Porsea do nasida, molo mas i boi mambahen lam ganjang umur ni jolma.\nSaonari, dilului angka ilmuwan do aha na mambahen jolma gabe matua. Dos songon “ramuan hangoluan”, angka cara na dibahen angka ilmuwan i patuduhon, lomo do roha ni jolma mangalului songon dia carana asa unang matua jala mate. Alai aha do hasilna?\n“DITOMPAHON [DEBATA] DO HUHUT ROHA HANGOLUAN SALELENGLELENGNA TU BAGASAN ROHANASIDA.”—PARJAMITA 3:11\nDILULUI DO AHA NA MAMBAHEN JOLMA GABE MATUA\nAdong lobi sian 300 pandapot ni angka ilmuwan taringot boasa matua hita jala mate. Di taon na parpudi on, marhasil do angka ilmuwan mambahen lam ganjang umur ni sel ni jolma dohot sel ni binatang. Alani i, dilehon angka halak na mora ma hepeng tu angka ilmuwan i laho mangalului alus taringot boasa mate hita. Aha do hasil na dapot ni nasida?\nMambahen lam ganjang umur ni jolma. Piga-piga ilmuwan porsea, ala adong do na masa tu telomer umbahen gabe matua hita. Telomer, i ma bagian ujung na adong di DNA. Telomer on ma na manjaga tingki tarbagi sel na adong di DNA. Alai dung martamba umur ni jolma, lam jempek ma telomer i. Ujungna, gabe ndang boi be sel i tarbagi. On ma na mambahen hita gabe matua.\nTaon 2009, adong sahalak borua na margoar si Elizabeth Blackburn. Hea do ibana manjalo penghargaan Nobel. Ibana dohot angka donganna, manulingkiti sada zat na boi mambahen telomer asa unang hatop jempek. Alai didok nasida, ndang telomer i na mambahen ganjang umur ni jolma.\nCara na asing na hea dicoba jolma asa unang gabe matua, i ma memprogram ulang sel. Ndang boi be tarbagi sel na adong di pamatang ni halak naung matua. I do na mambahen gabe luka, hansitan dagingna, jala gabe marsahit. Na parpudi on, dicoba angka ilmuwan di Prancis do laho memprogram ulang sel ni halak naung matua. Adong do piga-piga naung marumur 100 taon lobi. Ketua na manguluhon penelitian i, i ma Professor Jean-Marc Lemaître. Didok ibana, naeng dibahen nasida do songon dia asa sel i boi gabe “mulak muse songon sel ni halak na poso”.\nBOI DO ILMU PENGETAHUAN MAMBAHEN LAM GANJANG UMURTA?\nNang pe marsitutu angka jolma mambahen asa unang gabe matua, godang do ilmuwan mandok ndang boi jolma tongtong poso. Memang, sian abad 19, hira na lam ganjang do umur ni jolma. Alai boi pe lam ganjang, ala nunga diboto angka jolma do taringot kebersihan jala nunga godang didapot angka ubat dohot vaksin. Porsea do piga-piga ilmuwan molo umur ni jolma nunga ditontuhon batasna.\nHira-hira 3.500 taon naung salpu, disurat si Musa do di Bibel, “Pitupulu taon do ngolunami, ualupulu taon ma molo margogo hami. Alai gok arsak dohot hasusaan do i, alai hatop do i salpu, dung i laos salpu ma dohot hami.” (Psalmen 90:10, Bibel siganup ari) Nang pe marsitutu angka jolma mambahen asa lam ganjang umur, alai tutu do masa na didok si Musa on.\nHape, molo taparrohahon angka tompaan songon bulu babi manang sada jenis korang, boi do umurna lobi sian 200 taon. Jala pohon sequoia raksasa umurna boi sampe marribu taon. Molo tabandingkon umur ni jolma tu umur ni angka tompaan on, gabe sungkun-sungkun do rohanta, ‘Memang holan sahat tu 70 manang 80 taon do umur ni jolma?’\nHangoluan & Hamatean\nSude do jolma lomo rohana molo ganjang umurna jala marlas ni roha.